text: Regeringen vil drosle ned på grænsekontrol
  29 august 2018 kl. 20.40
  En særlig pulje til politiets indsats ved grænseovergange, der ikke er døgnbemandet, skal sløjfes.
  Sidste år blev der afsat en pulje på ti millioner kroner til politiets indsats ved grænseovergange, der ikke er døgnbemandet. Pengene skulle eksempelvis bruges til patruljering og udstyr. Men står det til regeringen, skal den pulje ikke videreføres.
  Det fremgår ifølge Ritzaus oplysninger af det finanslovsforslag, som finansminister Kristian Jensen (V) vil præsentere torsdag.
  Grænsekontrol har været et centralt krav for Dansk Folkeparti i finanslovsforhandling efter finanslovsforhandling. 
  Ud over puljen til de ikke-døgnbemandede grænseovergange indeholdt sidste års finanslov en lang række andre initiativer i kategorien grænsekontrol. 
  Blandt andet blev der sat penge af til kontrolbokse og fastmonterede nummerpladeskannere.
  Der blev også afsat en pulje på ti millioner kroner til at bekæmpe kriminalitet i de grænsenære områder.
  